續武溪深
作者：蔣之奇
朝代：宋

paragraphs: 滔滔武溪一何深，鳥飛不渡，獸不能臨。
嗟哉武溪何毒淫。
飛湍瀑流瀉雲岑，砰激百兩雷車音。
吾聞神漢之初始開斸，史君姓周其各煜。
至今廟在樂昌西，苔蘚殘碑僅填讀。
武水之源自何出，郴州武縣鸕鷀石。
南入桂陽三百里，峻瀨洪濤互淙射。
其誰寫此入新聲，一曲馬援門人笛。
南方耆舊傳此水，樂昌之瀧茲乃是。
退之昔日泛潮陽，曾到瀧頭問瀧吏。
我今以選來番禺，事與昌黎殊不類。
未嘗神色輒戃慌，何至形容遽憔悴。
但憐歲晚毛鬢侵，故園一別至於今。
溪光罨畫清且淺，朱藤覆水成春陰。
何爲在此嬰朝簪，翩然走馬馳駸駸。
南踰瘴嶺窮崎崟，梅花初開雪成林。
韶石仿佛聞舜琴，曹源一滴清人心。
遠民安堵年穀稔，百蠻航海來獻琛。
嗟余才薄力不任，報君夙夜輸誠忱。
布宣條教勤官箴，有佳山水亦出尋。
樂平吾樂何有極，不信弦歌武溪深。